ธอส.ปรับลดอัตราดอกเบี้ยเงินกู้ลง 0.10% ต่อปี มีผล 2 มิ.ย.นี้
ธอส.ปรับลดอัตราดอกเบี้ยเงินกู้ลง 0.10% ต่อปี มีผล 2 มิ.ย.
29 พ.ค. 2558

นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ได้ประกาศปรับลดอัตราดอกเบี้ยเงินกู้ลงอีก 0.10% ต่อปี โดยอัตราดอกเบี้ยสำหรับลูกค้ารายย่อยทั่วไป (MRR) จากเดิม 6.850% ต่อปี ลดลงเหลือ 6.750% ต่อปี อัตราดอกเบี้ยเงินกู้รายใหญ่ชั้นดีประเภทเงินกู้แบบมีระยะเวลา (MLR) จากเดิม 6.750% ต่อปี ลดลงเหลือ 6.650% ต่อปี และคงอัตราดอกเบี้ยเงินกู้รายใหญ่ชั้นดีประเภทเงินเบิกเกินบัญชี (MOR) ไว้ที่ 7.250% ต่อปี
ทั้งนี้ ถือเป็นการปรับลดอัตราดอกเบี้ยเพื่อช่วยเหลือประชาชนเป็นครั้งที่ 2 ของ ธอส.ในปีนี้ ภายหลังจากประกาศปรับลดดอกเบี้ยครั้งแรกไปเมื่อวันที่ 23 มีนาคม 2558 ที่ผ่านมา
จากกรณีที่คณะกรรมการนโยบายการเงิน (กนง.) มีมติปรับลดอัตราดอกเบี้ยนโยบาย ธอส.ในฐานะสถาบันการเงินเฉพาะกิจของรัฐ พร้อมแบ่งเบาภาระค่าใช้จ่ายด้านที่อยู่อาศัยให้กับลูกค้าตามนโยบายของรัฐ เพื่อคืนความสุขให้ประชาชน และเป็นส่วนหนึ่งในการกระตุ้นกำลังซื้อที่อยู่อาศัยซึ่งจะสามารถช่วยกระตุ้นเศรษฐกิจได้อีกทางหนึ่ง นับเป็นอัตราดอกเบี้ยที่ดีมากสำหรับลูกค้า
ด้านอัตราดอกเบี้ยเงินฝาก เพื่อเป็นการเสริมสร้างวินัยการออมให้กับลูกค้าประชาชนโดยเฉพาะลูกค้ารายย่อย ธนาคารยังคงอัตราดอกเบี้ยเงินฝากออมทรัพย์ไว้เท่าเดิม กรณีเงินฝากต่ำกว่า 1 แสนบาท คงอัตราดอกเบี้ยที่ 0.75% ต่อปี กรณีฝากตั้งแต่ 1 แสนบาทขึ้นไป อัตราดอกเบี้ย 1.00% ต่อปี ส่วนอัตราดอกเบี้ยเงินฝากกระแสรายวันเท่ากับ 0.375% ต่อปี โดยในภาพรวมธนาคารได้ปรับลดอัตราดอกเบี้ยเงินฝากลง  0 – 0.25% ต่อปี ทั้งนี้มีผลบังคับใช้ตั้งแต่วันที่ 2 มิถุนายน 2558 เป็นต้นไป